Il-Presidenza Ġermaniża tal-Kunsill u l-Parlament Ewropew laħqu ftehim politiku dwar żewġ fondi strutturali li flimkien ser jammontaw għal aktar minn €240 biljun ta' investiment tal-UE fil-perjodu 2021–2027. Il-Fond Ewropew għall-Iżvilupp Reġjonali (FEŻR) u l-Fond ta' Koeżjoni huma parti mill-qafas finanzjarju pluriennali li jmiss, li jeħtieġ li jiġi adottat qabel ma tkun tista' tgħaddi l-leġiżlazzjoni speċifika għall-fondi. Filwaqt li l-FEŻR ikopri r-reġjuni kollha madwar l-Ewropa, il-Fond ta' Koeżjoni huwa mmirat lejn l-istati membri li d-dħul nazzjonali gross (DNG) per capita tagħhom huwa inqas minn 90% tal-medja tal-UE. L-abbozz ta' regolament maqbul mill-koleġiżlaturi jissimplifika r-regoli għaż-żewġ fondi u jistabbilixxi l-ambitu tal-appoġġ tagħhom matul is-seba' snin li ġejjin. It-tranżizzjoni doppja L-istati membri kollha ser jużaw ir-riżorsi tal-FEŻR biex jikkontribwixxu għat- tranżizzjoni diġitali u ekoloġika billi jiffinanzjaw proġetti f'firxa wiesgħa ta' oqsma, bħar-riċerka u l-innovazzjoni, id-diġitalizzazzjoni tas-servizzi, l-effiċjenza fl-enerġija, l-enerġija rinnovabbli, l-ekonomija ċirkolari u l-bijodiversità. Fl-istess ħin, fl-ispirtu ta' solidarjetà u biex jgħinu fir-rimedju tal-iżbilanċi reġjonali , l-istati membri u r-reġjuni b'DNG per capita ogħla ser ikollhom jiddedikaw sehem sostanzjali mill-pakketti nazzjonali tagħhom għal trasformazzjoni ekonomika intelliġenti u investiment ekoloġiku. Stati membri u reġjuni inqas għanja ser ikunu jistgħu jinvestu aktar fit-titjib tal-aċċess għal impjiegi ta' kwalità u edukazzjoni u taħriġ ta' kwalità, kif ukoll fl-inklużjoni soċjali ta' gruppi żvantaġġati. Mitigazzjoni tat-tibdil fil-klima Kemm il-FEŻR kif ukoll il-Fond ta' Koeżjoni ser jikkontribwixxu għat-tnaqqis tal-emissjonijiet tal-gassijiet b'effett ta' serra f'konformità mal-għan tal-UE ta' newtralità klimatika sal-2050 . Il-koleġiżlaturi qablu fuq eċċezzjoni limitata għall- finanzjament ta' proġetti marbutin ma' gass naturali għal finijiet ta' mitigazzjoni tat-tibdil fil-klima . L-istati membri jistgħu jinvestu fil- gass naturali biex jissostitwixxu s-sistemi tat-tisħin ibbażati fuq il-faħam u fid- distribuzzjoni u t-trasport tal-gass naturali bħala teknoloġija ta' tranżizzjoni u sostitut tal-faħam . Tisħiħ tar-reżiljenza Bħala riżultat tal-pandemija tal-COVID-19, ġew inklużi dispożizzjonijiet ġodda biex tissaħħaħ ir-reżiljenza għad-diżastri. Peress li l-intrapriżi żgħar u ta' daqs medju (SMEs) huma s-sinsla tal-ekonomija tal-UE, il-koleġiżlaturi ddeċidew li l-FEŻR għandu jappoġġa l-kompetittività tal-SMEs u l-ħolqien tal-impjiegi fl-SMEs , inkluż permezz ta' investimenti produttivi . Dispożizzjoni ġdida oħra tippermetti investiment f'tagħmir u provvisti mediċi kif ukoll f'infrastruttura biex tingħata spinta lir-reżiljenza tas-servizzi tas-saħħa . Dan ifisser li l-istati membri ser ikunu jistgħu jirċievu finanzjament mhux biss biex jibnu sptar ġdid, pereżempju, iżda wkoll biex jixtru tagħmir protettiv, ventilaturi u provvisti mediċi oħra meħtieġa. L-Iżvilupp Urban Sostenibbli ser ikollu rwol ikbar minħabba appoġġ akbar biex il-bliet isiru aktar ekoloġiċi, aktar inklużivi u ma jagħmlux ħsara lill-klima . Peress li t-turiżmu u l-kultura ntlaqtu b'mod partikolarment ħażin mill-pandemija, l-istati membri ser ikunu jistgħu jżidu l-appoġġ għal dawn is-setturi u jisfruttaw il-potenzjal tagħhom għall-irkupru ekonomiku. Il-finanzjament ser ikun disponibbli wkoll għat-tagħmir tal-ICT u l-konnettività għall- edukazzjoni u t-taħriġ online . Il-passi li jmiss It-test sħiħ tal-abbozz ta' regolament ser jiġi ffinalizzat mill-koleġiżlaturi fl-ewwel xhur tal-2021 taħt il-presidenza Portugiża.